ከሁለት ሺህ በላይ የውሃ ፓምፕ ለአርሶ አደሮች ተሰራጨ
አዲስ አበባ፡- ሁለት ሺ አንድ መቶ ስልሳ ፓምፖችን ለአንድ ሺ ዘጠኝ መቶ ሃምሳ የመስኖ ማህበራት ማሰራጨቱን የኦሮሚያ ክልል አስታወቀ፡፡ በክልሉ የግብርና እና የተፈጥሮ ሀብት ቢሮ ምክትል ኃላፊ እና የመስኖ መሰረተ ልማት ዘርፍ ኃላፊ አቶ ኤልያስ አብዲ ዓሊ ትናንት ለማህበራቱ ፓምፖቹን ባስረከቡበት ወቅት እንደተናገሩት ፣ ፓምፖቹ ከ21 ሺህ 600 እስከ ሠላሳ አራት ሺህ 560 ሄክታር ለማልማት የሚያስችል አቅም አላቸው። አርሶ አደሩ በፍጥነት ለማደግና ሁሉም ዜጋ በልቶ እንዲያድር በዓመት ሁለትና ሦስት ጊዜ ማምረት መቻል አለበት ያሉት አቶ ኤልያስ አርሶ አደሮች ዘመናዊ ማሽኖችን መጠቀም ካልቻሉ ሀገር ማደግ ስለማይችል የኦሮሚያ ክልል ለአርሶ አደሮች ፓምፖችን በስፋት አሰራጭቷል፡፡ አንድ የመስኖ ማህበር በውስጡ ከሁለት እስከ አስር ሰዎችን በማቀፍ ተጠቃሚ የሚያደርግ ሲሆን በጥቅሎ አንድ ሺ ዘጠኝ መቶ ሃምሳ ፓምፖች ደግሞ ከሦስት ሺ ዘጠኝ መቶ እስከ አስራ ዘጠኝ ሺህ አምስት መቶ አርሶ አደሮችን ተጠቃሚ ያደርጋሉ፡፡ ይህም በከፍተኛ ደረጃ የምግብ ዋስትናን ለማረጋገጥ ያግዛል ብለዋል፡፡ አንዱ የውሃ ፓምፕ ከአስር እስከ አስራ ስድስት ሄክታር የሚያለማ መሆኑን ጠቅሰው በአጠቃላይ የተሰራጩት የውሃ ፓምፖች ከሃያ አንድ ሺ ስድስት መቶ እስከ ሠላሳ አራት ሺ አምስት መቶ ስልሳ ሄክታር መሬት ማልማት ይችላል ብለዋል። በቀጣይም በመስኖ ልማት በስፋት በመሥራት ከውጭ ወደ ሀገር ውስጥ የሚገቡ እንደ ቦቆሎ፣ ማሽላ፣ ስንዴና ገብስ የመሳሰሉ ሰብሎችን በሀገር ውስጥ በመተካት የምግብ ዋስትናን ለማረጋገጥ እንደሚቻል ተናግረዋል፡፡ እንዲሁም ለፋብሪካ የሚሆኑ ጥሬ እቃዎችን በማቅረብ የውጭ ምንዛሬን መቀነስ ይቻላል ሲሉ ገልጸዋል፡፡ ፓምፖቹ ለአርሶ አደሮቹ በብድር መልክ የተሰጡ ሲሆን ከአንድ ዓመት የክፍያ እፎይታ ጊዜ በኋለ አስር ፐርሰንት፣ በሦስተኛ ዓመት አርባና በአራተኛው አመት ደግሞ ቀሪውን ሃምሳ ፐርሰንት በመክፈል ሙሉ ለሙሉ ፓምፖቹን እንደሚያጠቃልሉ አስረድተዋል፡፡ 
በኦሮሚያ ክልል የምዕራብ ጉጂ ዞን አርሶ አደር የሆኑት አቶ ኤልያስ ውዴሳ ፤ ፓምፖች ከፍተኛ ጥቅም እንዳላቸው ተናግረዋል። በተለይ ደግሞ በዓመት ሁለትና ሦስት ጊዜ በማምረት ኑሯችንንና ሀገራችንን ለመቀየር ያስችለናል ብለዋል፡፡ ከዚህ በፊት ዝናብን ብቻ ጠብቀን ስለምናርስ በርካታ ጊዜያችንን ያለሥራ በማሳለፍ ተረጅዎች ነበርን፡፡ ከዚህ በኋላ ዝናብ ቢዘንብም ባይዘንብም መስኖን በመጠቀም በዓመት ከሁለት ጊዜ በላይ በማምረት ለመጠቀም ተዘጋጅተናል›› ብለዋል፡፡አዲስ ዘመን ሚያዝያ 18/2012ሞገስ ፀጋዬ